યુનિવર્સિટીઓ નિર્ભિક રીતે અને નિષેધો વિના કામ કરે તે માટે મોકળાશ પૂરી પાડવાની સરકારની ફરજ છે. કોઈ સરકાર યુનિવર્સિટીને ‘’સ્વાયત્તતા’’ આપી ઉપકાર કરતી નથી, તે સરકારની જવાબદારી છે, લોકશાહીનું રક્ષણ એ તેની ફરજ છે. સરકાર યુનિવર્સિટીની કામગીરી પર દેખરેખ રાખે અને માર્ગદર્શન આપે, તેને સ્વાયતપણે કામ કરવા દે તે જરુરી છે. અભ્યાસક્રમો અને સંશોધનો લાદવાનું કામ ન થવું જોઈએ.અગત્યના હોદ્દાઓ શાસક પક્ષના પીઠ્ઠુઓને આપવાનું વલણ ન હોવું જોઈએ. લાયક વ્યવસાયિકો અને શિક્ષણવિદોને સંચાલનમાં યોગ્ય ભૂમિકા સોંપાય અને તે ઉત્તમ રીતે કામ કરી શકે તેનું ધ્યાન સરકારે રાખવું જોઈએ. સંશોધકો, વિદ્યાર્થીઓને પૂરતી માળખાકીય સુવિધાઓ મળે અને તે બજારના ગુલામ બનતા અટકે તે માટે સરકારે પૂરતું ભંડોળ ફાળવવું જોઈએ. તમામ વર્ગોને ન્યાય મળે, દરેક વર્ગનું પ્રતિનિધિત્વ જળવાય તેનો ખ્યાલ પણ રાખવો રહ્યો. યુનિવર્સિટી માત્ર કેટલાકની જાગીર ન બની રહે તેની કાળજી રાખવી. આ પગલાં દ્વારા સરકાર તેની બંધારણીય જવાબદારી અદા કરી શકે.